Mbappéék átgázoltak a Barcelonán
Hazai pályán kaptak ki nagyon Lionel Messiék. A francia világbajnok mesterhármast szerzett.
A Paris Saint-Germain 4-1-re győzött az FC Barcelona vendégeként a labdarúgó Bajnokok Ligája nyolcaddöntőjének első mérkőzésén.

A kieséses szakasz nyitónapján a házigazdák Lionel Messi 11-esével kerültek előnybe a sérült Neymart nélkülöző PSG ellen. A franciák öt perccel később Kylian Mbappé révén egyenlítettek.

A világbajnok csatár a térfélcsere után is betalált, majd Moise Kean fejesével már 3-1-re vezettek a vendégek. A kegyelemdöfést is Mbappé adta meg a 86. percben, így a franciák kényelmes helyzetből várhatják a párharc március 10-i visszavágóját.

A PSG először nyert a Camp Nouban, a két sztárcsapat 12. találkozója után a mérlege immár 5 barcelonai és 4 párizsi siker mellett 3 döntetlen.

Eredmény: labdarúgó Bajnokok Ligája nyolcaddöntő, első mérkőzés:

FC Barcelona (spanyol) - Paris Saint-Germain (francia) 1-4 (1-1)

gól: Messi (27. - 11-esből), illetve Mbappé (32., 65., 86.), Kean (70.)
Kylian Mbappé foci Bajnokok Ligája Paris Saint-Germain Camp Nou sport labdarúgás FC Barcelona futball